Itāļu smadzeņu puve

Itāļu smadzeņu puve () ir interneta mīmu sērija, kas radās 2025. gada sākumā un ko raksturo sirreālistiski un absurdi mākslīgā intelekta radīti attēli ar radījumiem, kuriem piešķirti pseidoitāļu vārdi. Tie strauji izplatījās TikTok, Instagram un citos sociālajos medijos, kur kļuva virāli savas nekvalitatīvās MI estētikas, sintezētu "itāļu" balss ierakstu, grotesku vai humoristisku ainu, abstrakcionisma un bezjēdzīgā naratīva dēļ.

 Apraksts 
Itāļu smadzeņu puvi raksturo absurdi attēli vai video, kas radīti ar ģeneratīvo mākslīgo intelektu. Tajos parasti attēloti dzīvnieku hibrīdi ar ikdienas priekšmetiem, pārtiku un ieročiem. Tēliem tiek piešķirti italizēti vārdi vai izmantoti stereotipiski kultūras marķieri, un tos pavada MI ģenerēts itāļu vīrieša stāstījuma audio, kas bieži vien ir bezjēdzīgs. Šo tēlu vārdos bieži izmantoti itāļu valodas sufiksi, piemēram, -ino, -ini vai -ello. Šie tēli apvieno sirreālisma, vizuālā satraukuma (baismu ielejas efekts) un interneta ironijas elementus, atspoguļojot Z paaudzes postironisko humoru.

Apzīmējums "smadzeņu puve" () 2024. gadā tika atzīts par Oksfordas gada vārdu un apzīmē degradējošo ietekmi uz cilvēka garīgo stāvokli, pārmērīgi patērējot "nenozīmīgu vai neizaicinošu saturu" tiešsaistē. Termins var attiekties arī uz pašu saturu. Interneta lietotāji bieži izmanto šo apzīmējumu, lai atzītu Itāļu smadzeņu puves absurdumu, vienlaikus apzinoties pieaugošo MI ģenerētā zemas kvalitātes satura klātbūtni tiešsaistē. Fani ir radījuši dažādus stāstus ar Itāļu smadzeņu puves tēliem, veidojot sava veida interneta folkloru ar pārspīlēti dramatiskiem sižetiem un balsīm.

 Izcelsme 
2023. gada oktobrī interneta lietotāji radīja dažādus itāļu mīmus par amerikāņu aktieri un cīkstoni Dveinu Džonsonu, kuros viņš atskaņo absurdus tematus. Vienā video Džonsons izmantoja bezjēdzīgu vārdu savienojumu Tralalero tralala, ko vēlāk atskaņoja ar frāzi smerdo pure nell'aldilà ("es kakāju pat aizsaulē"). Šī frāze vēlāk tika izmantota kā Itāļu smadzeņu puves pamats.

Lai gan precīzu Itāļu smadzeņu puves izcelsmi ir grūti noteikt, tēls Tralalero Tralala tiek plaši uzskatīts par pirmo šīs tendences piemēru. Šī tēla radīšana bieži tiek piedēvēta TikTok lietotājam @eZburger401, kurš, kā ziņots, 2025. gada janvārī publicēja video ar šo tēlu. Lietotājs tika bloķēts pēc publicēšanas, iespējams, tāpēc, ka pavadošais audio saturēja rupjus vārdus. Vēlāk lietotājs @elchino1246 publicēja video, izmantojot Tralalero Tralala audio kopā ar attēlu, kurā redzams haizivs un baloža hibrīds. Visbeidzot,  lietotājs @amoamimandy.1a izveidoja tagad dzēstu ierakstu, izmantojot šo audio, bet ar MI ģenerētu attēlu, kurā redzama haizivs ar apaviem. Šis video ieguva 7 miljonus skatījumu.

 Tēli 
Itāļu smadzeņu puvē ietilpst dažādi MI ģenerēti tēli (dēvēti vienkārši par "dzīvniekiem"). Vairāki tēli ir hibrīdi, kas bieži apvieno dzīvniekus ar ikdienas priekšmetiem un dažādiem augļiem. Citi tēli ir jau esošo kombinācijas, kā rezultātā rodas pārmērīgi gari nosaukumi.


 Tralalero Tralala
 Pirmais virālais žanra tēls — trīskājaina haizivs Nike sporta kedās, kas raksturota kā atlētiska, spējīga skriet ar pārcilvēcisku ātrumu un augstu lēkt.


 Bombardiro Crocodilo
 Hibrīds radījums ar krokodila galvu un Otrā pasaules kara laika divmotoru bumbvedēja ķermeni. Ar to cieši saistīts ir zoss ar iznīcinātāja lidmašīnas spārniem, vārdā Bombombini Gusini.

 Tung Tung Tung Sahur
 Antropomorfa koka pagale, kas rokā tur beisbola nūju. Lai gan tiek uzskatīts par daļu no Itāļu smadzeņu puves, tam ir indonēziska izcelsme. Tung Tung Tung tā nosaukumā ir onomatopeja, kas atdarina, kā indonēzieši tradicionāli sit kentungan spraugu bungas, lai uzsāktu sahūru — pirmsrīta maltīti, ko musulmaņi ēd pirms gavēņa ramadāna laikā. Lietotājs @noxaasht sākotnēji radīja šo tēlu 2025. gada februārī, un tas ir kļuvis par patstāvīgu mīmu ārpus Itāļu smadzeņu puves konteksta.

 Ballerina Cappuccina
 Sieviete balerīna, kas valkā tutu un puantes, ar kapučīno krūzi galvas vietā. Oriģinālajā mīmā viņa graciozi izpilda pirueti. Viņa ir precējusies ar nindzju vārdā Cappuccino Assassino, kurš viņu nolaupīja pirms laulībām. Viņai ir māsa vārdā Espressona Signora.

 Chimpanzini Bananini
 Šimpanze ar banāna ķermeni, kas raksturots kā "neuzvarams" un uzskatīts par vienu no žanra "galvenajiem varoņiem".

 Lirili Larila
 Divkājains kaktusa—ziloņa hibrīds sandalēs, kam piemīt spēja kontrolēt laiku.

 Trippi Troppi
 Bieži attēlots kā kaķis ar garneles ķermeni, lai gan dažos video šis nosaukums tiek lietots, lai aprakstītu aptaukojušos lāci ar zivs galvu. Pēdējais dizains ir iesaukts par "Jūras karali", kas ieguvis savu milzīgo svaru, ēdot visu, ko redz zem ūdens.

 Uztvere 
Dažu Itāļu smadzeņu puves tēlu līdzības ir izmantotas, lai pārdotu rotaļlietas un neaizstājamus blokķēžu žetonus (NFT), kā arī tās ir populārās Roblox spēles Steal a Brainrot centrā. Itāļu smadzeņu puve iedvesmoja arī dažādas svārstīgas mīmu monētas, piemēram, Italianrot, kas tika laista apgrozībā 2025. gada martā. Itāļu smadzeņu puve ieguva popularitāti daudzos reģionos, piemēram, ASV, Dienvidkorejā un Vācijā. Dažādi zīmoli ir atkārtojuši šos mīmus mārketinga saturam sociālajos medijos. Ungārijas premjerministrs Viktors Orbāns publicēja TikTok video, kurā redzams Tung Tung Tung Sahur 3D modelis, kas dejo valdības sanāksmē. Itālijā vairāki preses kioski sāka pārdot Skifidol Italian Brainrot Trading Card Games — kolekcionējamas kārtis, kas iedvesmotas no šiem mīmiem un paredzētas jaunākai auditorijai.

Polijas radio kanāls Polskie Radio atzīmēja, ka mīms ir populārs Alpha paaudzes vidū, "jo tas ir stulbs, smieklīgs un ļoti atkarību izraisošs". Polskie Radio uzsvēra, kā mīms ir adaptēts citos medijos, piemēram, Roblox spēlēs, mūzikas remiksos un viktorīnās. Radio France Internationale nosauca pseidoitāļu vārdu lietošanu tēlu vidū par "nedaudz problemātisku". Vācijas dienas laikraksts Die Tageszeitung nosauca Itāļu smadzeņu puvi par "radošu pieeju tehnoloģijām, valodai un popkultūrai". Ķīnas laikraksts Legal Daily salīdzināja tā popularitāti bērnu vidū valstī ar Elsagate fenomenu. 2025. gadā Panini izdeva Itāļu smadzeņu puves uzlīmju albumu.

 Pretrunīgais audio 
Daļa Tralalero Tralala un Bombardiro Crocodilo mīmu satura ir raksturota kā "problemātiska". Tralalero Tralala video dziesmu teksti ietver zaimošanu, kas vērsta pret Dievu un Allāhu itāļu valodā. Daži musulmaņu lietotāji ir secinājuši, ka šie video ir harām. Daži itāļu lietotāji ir norādījuši, ka zaimošana Itālijā bieži tiek lietota kā izsauksmes vārds, un apgalvojuši, ka video nav bijis antireliģisks un islamofobisks nolūks. Turklāt Bombardiro Crocodilo kritizēts par Gazas genocīda trivializēšanu, jo dažos video ar viņa itāļu stāstījumu tēls tiek attēlots veicam bombardēšanas uzlidojumus Palestīnā. Tas ir radījis bažas par nejaušu cietsirdību un desensitizāciju.

 Atsauces 

 Ārējās saites 

Kategorija:Interneta fenomeni
Kategorija:2025. gads
Kategorija:Mākslīgais intelekts